Erediens - 27 Junie 2021 - 'N GEMEENTE IN AFRIKA VIR DIE HELE WÊRELD
Erediens - 27 Junie 2021
Vandag gesels ek met jou oor die tema van uitreik na die gemeenskap. Ek, oom Adre en Phil hanteer elk die tema vanuit verskillende hoeke. Ons kyk na Matteus 28:16-20, asook Handelinge 1:6-8. In hierdie verse gee Jesus vir ons die groot opdrag, wat fokus op uitreik na die wêreld deur dissipels van Jesus te maak.
Hierdie is deel 6 van ons 6 weke reis getiteld: Padkaart na die hemel. Jesus gee die opdrag om te gaan na Jerusalem, Judea en Samaria, en dan na die uithoeke van die aarde. Phil fokus op uitreik na die uithoeke van die aarde, ek fokus op Judea en Samaria (kom ons noem dit maar ons onmiddellike gemeenskappe), en oom Adre fokus op Jerusalem (my eie gemeente).
Here, dis ons gebed dat U met ons sal wees in hierdie erediens, waar ons diep delf in wat dit beteken om U werklik in ons eie lewens te leer ken.
Die eerste teks wat ons saam gaan lees is Matteus 28:16-20. Dis een van die bekendste tekste in die Bybel.
Ons sien in hierdie verse dat Jesus Sy dissipels na 'n berg neem, so asof Hy wil hê dat hulle 'n groter prentjie moet kry van hoe ver hulle die evangelie moet verkondig. Dis asof Hy vir hulle Jerusalem, Judea en Samaria en die uithoek van die aarde wil wys. Hulle moet amper al kan sien hoe hulle daar 'n verskil kan maak.
Hy stuur hulle ook met 'n duidelike opdrag, en dit is om almal te leer wat Hy vir die dissipels geleer het. Dis dan ook vandag ons opdrag.
Die belangrike merker wat ons herinner aan ons identiteit in Christus lê in die belofte wat Hy maak in hierdie verse. Hy belowe dat ons die volgende moet onthou: "Ek is by julle al die dae tot die voleinding van die wêreld..."
Ons hoef dus nie bekommerd te wees dat ons uitreik sonder Sy teenwoordigheid nie. Hy is met ons, en Hy ontvang ons ook wanneer ons uitreik na ander.
Die eerste opsie vir uitreik is dan ook om te sê dat Jesus ons stuur na 'n totaal onbekende met 'n spelpatroon wat nie hersien of aangepas kan word nie. Amper soos 'n afrigter sy spelers op die veld stuur en daarna geen impak het op hoe hulle die spel speel nie, want hy of sy is nie meer op die veld nie.
Die tweede opsie in die wêreld bereik is die een waar Jesus vir ons wag en ons stuur. Hy is reeds op die veld saam met Sy dissipels. Hy gee vir hulle die versekering: "Ek is met julle..."
Gemeentes wat probeer uitreik volgens die eerste opsie, sak uit, maar gemeentes wat die tweede opsie kies, sak nie uit nie.
Die tweede teks help ons om te verstaan waarom die vroeë kerk so effektief uitgereik het:
6 Toe hulle 'n keer weer bymekaar was, het hulle vir Jesus gevra: "Here, is dit nou die tyd dat U die koninkryk vir Israel weer gaan oprig?"
7 Hy het hulle geantwoord: "Dit is nie vir julle om die tyd en omstandigheid te weet wat die Vader in sy eie mag bepaal het nie. 8 Maar julle sal krag ontvang wanneer die Heilige Gees oor julle kom, en julle sal my getuies wees in Jerusalem sowel as in die hele Judea en in Samaria en tot in die uithoeke van die wêreld."
Daar is 'n gesegde in Engels: "God's vision, is our mission!" Dit beteken dat Sy opdrag dit is wat ons saambind na die wêreld.
Die vroeë kerk, sien ons in die Boek Handelinge, kan net die wêreld bereik omdat daar twee dinge gebeur:
Hulle hou vergadering of konferensie en stuur dan mense uit. Ons sien dit gebeur in Handelinge 13 en 15, maar dis nie sterkste manier wat dit plaasvind nie.
Hulle word vervolg en word dan die wêreld in gejaag omdat hulle vervolg word.
Laasgenoemde is die manier van vinnige groei, maar die vraag is waarom dit so is? Kom ons kyk na Handelinge 6,7, en 8 om dit beter te verstaan. In hierdie spesifieke deel sien ons dat 'n jong man met die naam Stephanus opstaan en getuig oor sy liefde vir Jesus, maar ons sien ook dat hy die mense direk verantwoordelik vir Jesus se dood, uitdaag. Dit lei daartoe dat hy gestenig word en die eerste persoon op aarde is wat vermoor word omdat hy lief is vir Jesus Christus. Dit lei tot die grootskaalse vervolging van die gelowiges. Jy is welkom om te gaan kyk na ons Pinkster reeks van vroeër hierdie jaar waar ek breedvoerig die vervolging van die gelowiges verduidelik, ook hoe vrouens en mans albei vervolg is.
Omdat die gelowiges in Jerusalem vervolg is, vlug hulle dan in verskillende rigtings. Hulle gaan na Judea en Samaria toe, en wat gebeur daar? Die evangelie word verder versprei. Individue of klein groepies vertel daar van hul liefde vir die Here te midde van vervolging. Mense sien dit raak en sien hierdie vervolgde mense se toewyding om soos Jesus te leef raak, en dan word hulle deel. Wanneer die vervolging in daardie dele dan weer toeneem, versprei dit nog verder na ander streke. Vervolging lei tot groter groei in die nuwe streke.
Hierdie tekening verduidelik dit baie goed:
Soos die vervolging groei, groei die verspreiding van die evangelie. Voorbeelde van hierdie fenomeen is al op ander plekke in die wêreld ook gevind, ook voor die tyd van Jesus. Ons sien dit vandag nog gebeur.
Ons het die voorreg in Suid-Afrika om nie vervolg te word vir ons geloof in Jesus nie, maar baie glo dat daar 'n groot mate van vervolging is. Baie glo dit juis aan die hand van die Pepuda wetgewing wat vryheid van spraak in godsdienstige kringe sal beperk. Die vraag is of sulke wetgewing die kerk se deure gaan toemaak?
Dit sal nie. Niks kan die evangelie eindig nie. Dit kan dalk ons tradisionele manier van aanbid verander, maar niks kan die evangelie eindig nie. Niks kan dit keer nie. Ons sien dit in die Nuwe Testament gebeur. Dit sal weer gebeur. Die vraag is nie of gelowiges vervolg sal word nie, maar wat ons moet doen wanneer ons vervolg word? Hoe reageer ons deur ons dienaarskap aan mekaar in sulke tye?
Ek wil afsluit met die volgende gedagte:
Roadtrip! Wie van u was al op 'n lang reis met 'n voertuig gewees? Jy is in die kar en julle ry, en dan sien julle 'n dorpie langs die pad, maar aangesien jy haastig is stop jy nie, want daar is nie tyd nie. En na 'n maand van reis is jy weer by die huis. Dis dan wanneer jy die TV aansit en sien dat daardie einste dorpie gekies is deur KYKnet vir dorp van die jaar, en jy het dit gemis.
Om die evangelie aan ander te verkondig is waarskynlik die bestemming waarby meeste gelowiges nooit uitkom nie.
Moenie dat jou lewe by jou verby gaan en jy het daardie geleentheid gemis nie.
Here, lei ons in hierdie tyd om te weet dat u met ons is, en dat U ons lei om skoonheid in ons lewens te vind, maar ook om te getuig oor die onbepaalde onvoorspelbare tye in ons lewens.
Ontvang die seën van die Here, en gaan huistoe in Sy vrede. Die genade van die Here Jesus Christus, die liefde van God ons Vader, en die bystand van die Heilige Gees sal met u elkeen wees en bly.